KLASA: UP/I-034-01/24-01/65

URBROJ: 711-02-01/02-2024-9

Zagreb, 29. studenog 2024.

**TENA ŠIMONOVIĆ EINWALTER**

**pučka pravobraniteljica**

**Predmet: Tena Šimonović Einwalter, pučka pravobraniteljica**

* obavijest, dostavlja se

Sukladno odredbi članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. i 36/24. u daljnjem tekstu: ZSSI), obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) u sastavu Aleksandra Jozić-Ileković, predsjednica Povjerenstva te Igor Lukač, Nike Nodilo Lakoš, Ines Pavlačić i Ana Poljak, članovi Povjerenstva, dana 29. studenog 2024., u odnosu na Vas **utvrdilo kako ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo je dana 13. rujna 2024.g. zaprimilo neanonimnu prijavu u kojoj se u bitnom navodi da pučka pravobranitelja odbija zatražiti provedbu službenog nadzora nad zakonitošću rada Gradske skupštine Grada Zagreba pri razrješenju prethodnog saziva Povjerenstva za zaštitu prava pacijenata Grada Zagreba te izboru i imenovanju sadašnjeg Povjerenstva i to nakon što je doznala da nadležno Ministarstvo zdravstva uporno odbija provesti taj nadzor. Podnositelji u prijavi nadalje ističe kako se pučka pravobraniteljica još nije obratila Ministarstvu zdravstva iako ima saznanja da Ministarstvo ne želi provesti nadzor nad Gradskom skupštinom Grada Zagreba odnosno njegovim Odborom za mandatna pitanja, izbor i imenovanja. Podnositelj također navodi kako Ured pučke pravobraniteljice ne odgovara na njegove molbe od veljače 2024.g. Nadalje, podnositelj ističe i prigovor na rad pravobraniteljice za ravnopravnost spolova jer već dvije godine ne reagira na spolnu neravnopravnost u navedenom Povjerenstvu kao i u Povjerenstvu za ravnopravnost spolova budući da u navedenim Povjerenstvima nema niti jednog muškarca odnosno da je ista od Odbora Gradske skupštine samo zatražila da u budućnosti više ne vrši takav izbor, ali nije zatražila da u postojećim Povjerenstvima isti korigira. Zaključno podnositelj smatra da su motivi navedenih pravobraniteljica njihova povezanost s političarkom Radom Borić i strankom Možemo.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti te povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je o tome obavijestiti obveznika, kao i o činjeničnim utvrđenjima.

Uvidom u Registar obveznika, kojeg ustrojava i vodi Povjerenstvo, utvrđeno je da obveznica Tena Šimonović Einwalter obnaša dužnost pučke pravobraniteljice od 25. ožujka 2021.g., a da je navedenu dužnost obnašala i u mandatu 2013.-2021., slijedom čega je ista dužna postupati sukladno odredbama ZSSI-a.

Iz predmetne prijave proizlazi da se podnositelj prvenstveno žali na rad pučke pravobraniteljice, slijedom čega Povjerenstvo ističe da činjenica ogluhe ili odbijanja provođenja nadzora nad radom pojedinih tijela ili fizičkih osoba, sama po sebi, a bez isticanja privatnih interesa koji bi na nju utjecali prilikom ovakvog postupanja, ne predstavlja povredu odredbi ZSSI-a.

Isto tako, iako predstavlja dobru praksu postupanja da obveznici osobno ili putem stručnih službi odgovore na molbe ili upite građana kada bi se moglo raditi o pitanjima od javnog interesa, mogući propust da se to učini u ovoj situaciji ne upućuje na povredu odredbi ZSSI-a, jer to u konkretnom slučaju ne proizlazi iz navoda zaprimljene prijave.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Tena Šimonović Einwalter, osobnom dostavom
2. Podnositelju na znanje
3. Objava na internetskoj stranici Povjerenstva
4. Pismohrana